Ffederasiwn Pêl-droed Croasia

Yr Hrvatski nogometni savez (HNS) (Cymraeg: Ffederasiwn Pêl-droed Croasia) yw cymdeithas bêl-droed genedlaethol Croasia. Dyma'r corff sy'n gyfrifol am weinyddu a hyrwyddo pêl-droed yn y wlad ac am y timau cenedlaethol. Mae'r pencadlys yn y brifddinas, Zagreb. Mae iddi hanes ddiddorol a chyn 1991, heblaw am gyfnod byr yn ystod yr Ail Ryfel Byd, chwaraeai ei dynion i dîm pêl-droed cenedlaethol Iwgoslafia. Yn 2009, roedd gan yr HNS 118,316 chwaraewr cofrestredig (650 ohonynt yn broffesiynol) a chyfanswm o 1,732 o glybiau pêl-droed cofrestredig gan gynnwys clybiau futsal.

Hanes 
bawd|Crys pêl-droed ac arfbais yr HNS
Sefydlwyd Cymdeithas Bêl-droed Croasia yn 1912 ond wedi'r Rhyfel Byd Cyntaf, llyncwyd Tîm pêl-droed cenedlaethol Croatia gan dîm a ffederasiwn newydd y wladwriaeth newydd, Brenhiniaeth Iwgoslafia. Yn ystod yr Ail Ryfel Byd cafodd Croasia ei hannibyniaeth oddi ar Iwgoslafia (er i nifer weld hwn fel gwladwriaeth bwped Natsiaidd) ac ar 14 Gorffennaf 1941 daeth yn aelod (am y tro cyntaf) o gorff llywodraethol pêl-droed fyd-eang, FIFA. Chwaraeodd y tîm cenedlaethol 14 gêm ryngwladol yn y cyfnod yma, rhwng 1941-44.

Wedi'r Ail Ryfel Byd a chwymp Natsiaeth, ail-sefydlwyd Iwgoslafia fel Gweriniaeth Ffederal Gomiwnyddol unedig, a collodd Croasia ei thîm genedlaethol. Aeth ei chwaraewyr i chwarae unwaith eto dros Iwgoslafia. Yn hyn o beth, mae hanes cymdeithas a thîm bêl-droed Croasia yn debyg i Slofacia. Roedd diwedd yr 1980au yn gyfnod cythryblus yn Iwgoslafia wrth i'r wladwriaeth ymrafael ac yn symptom o hyn oedd dadrithiad awdurdodau a ffans pêl-droed Croasia gyda gwladwriaeth Iwgoslafia.

Ar 17 Hydref 1990 chwarawyd gêm gyntaf tîm cenedlaethol Croasia yn ei ail-gyfnod. Roedd y gêm gyfeillgar yn erbyn tîm Unol Daleithiau America. Ar ddiwedd y tymor pêl-droed hwnnw, penderfynodd clybiau pêl-droed Croasia beidio chwarae mwyaf yng nghystadlaethau Iwgoslafia.

Wedi i Croasia cael ei chydnabod fel gwlad annibynnol ar 8 Hydref 1991, ymgeisiodd y Ffederasiwn am gydnabyddiaeth ryngwladol. Cafwyd hyn gan FIFA ar 3 Gorffennaf 1992 a gan UEFA ar 17 Mehefin 1993.

Cais Cynnal Cwpan Euro 2012
Gwnaeth Croasia gais ar y cyd gyda Ffederasiwn Pêl-droed Hwngari i gynnal pencampwriaeth Euro 2012. Ond mewn cyhoeddiad ar 18 Ebrill 2007 yng Nghaerdydd datganodd UEFA mai cais ar y cyd rhwng Gwlad Pŵyl a'r Ẃcrain oedd yn fuddugol.

Strwythur
Yr HNS sy'n gyfrifol am gystadlaethau a strwythur pêl-droed yn y wlad. Ceir sawl cynghrair a sawl tîm genedlaethol.
Pêl-droed Dynion
 1. HNL (neu Prva HNL); Adran Gyntaf
 2. HNL (neu Druga HNL); Ail Adran
 3. HNL (neu Treća HNL); Trydydd Adran
 Cwpan Croasia
 Super Cup Croasia

Pêl-droed Ieuenctid
1. HNL Academy; Cynghrair Gyntaf i dimau'r academi gyda dau gategori oedran - dan-19 (Juniori) a dan-17 (Kadeti)

Pêl-droed Menywod
 1. HNLŽ (neu Prva HNL za žene); Adran Gyntaf Menywod
 Cwpan Menywod Croasia

Timau Cenedlaethol
Mae'r Ffederasiwn yn trefnu timau cenedlaethol ar gyfer pob categori oedran:

Dynion
 Tîm pêl-droed cenedlaethol Croatia - rheolwr cyfredol, Zlatko Dalić
 Yna, timau cenedlaethol dan-21; dan-20; dan-19; dan-17; dan-15

Menywod
 Tîm pêl-droed cenedlaethol menywod Croatia - rheolwr cyfredol Božidar Miletić

Futsal

Cyfeiriadau

Dolenni allanol
Gwefan Swyddogol yr HNS (Croasieg a Saesneg)
 Croasia ar wefan UEFA
 Croasia  ar wefan FIFA

Categori:Pêl-droed yng Nghroatia